ΚΑΝΟΝΙΣΜΟΣ (ΕΟΚ) αριθ. 3621/82 ΤΟΥ ΣΥΜΒΟΥΛΙΟΥ της 21ης Δεκεμβρίου 1982 περί εφαρμογής της αποφάσεως αριθ. 1/82 της Μικτής Επιτροπής ΕΟΚ-Φινλανδίας περί τροποποιήσεως, όσον αφορά την κλάση 84.59, του πίνακα Α που προσαρτάται στο πρωτόκολλο αριθ. 3 περί καθορισμού της εννοίας "καταγόμενα προϊόντα" και περί των μεθόδων διοικητικής συνεργασίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι η συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Φινλανδίας(1) υπεγράφη στις 5 Οκτωβρίου 1973 και άρχισε να ισχύει την 1η Ιανουαρίου 1974-

ότι δυνάμει του άρθρου 28 του πρωτοκόλλου αριθ. 3 περί του καθορισμού της εννοίας "καταγόμενα προϊόντα" και περί των μεθόδων διοικητικής συνεργασίας, που αποτελεί αναπόσπαστο μέρος της συμφωνίας, η Μικτή Επιτροπή εξέδωσε την απόφαση αριθ. 1/82 περί τροποποιήσεως, όσον αφορά την κλάση 84.59, του πίνακα Α που προσαρτάται στο εν λόγω πρωτόκολλο-

ότι πρέπει να εφαρμοσθεί η απόφαση αυτή στην Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την εφαρμογή της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Φινλανδίας, η απόφαση αριθ. 1/82 της Μικτής Επιτροπής εφαρμόζεται στην Κοινότητα.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 21 Δεκεμβρίου 1982.

Για το Συμβούλιο

Ο Πρόεδρος

O. MOLLER

(1) ΕΕ αριθ. L 328 της 28. 11. 1973, σ. 21.

ΑΠΟΦΑΣΗ αριθ. 1/82 ΤΗΣ ΜΙΚΤΗΣ ΕΠΙΤΡΟΠΗΣ της 7ης Σεπτεμβρίου 1982 περί τροποποιήσεως, όσον αφορά την κλάση 84.59, του πίνακα Α που προσαρτάται στο πρωτόκολλο αριθ. 3 περί καθορισμού της εννοίας "καταγόμενα προϊόντα" και περί των μεθόδων διοικητικής συνεργασίας

Η ΜΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Φινλανδίας, που υπεγράφη στις Βρυξέλλες στις 5 Οκτωβρίου 1973,

το πρωτόκολλο αριθ. 3 περί καθορισμού της εννοίας "καταγόμενα προϊόντα" και περί των μεθόδων διοικητικής συνεργασίας, το οποίο καλείται στο εξής πρωτόκολλο αριθ. 3, και ιδίως το άρθρο 28,

Εκτιμώντας:

ότι η υποσημείωση περί παρεκκλίσεως, για τα στοιχεία πυρηνικών καυσίμων, από τους κανόνες καταγωγής που εφαρμόζονται στα εμπορεύματα του κεφαλαίου 84 της Ονοματολογίας του Συμβουλίου Τελωνειακής Συνεργασίας (ΟΣΤΣ), η οποία περιλαμβάνεται στον πίνακα Α του πρωτοκόλλου αριθ. 3, ισχύει μόνον μέχρι τις 31 Δεκεμβρίου 1984- ότι δεδομένου ότι τα στοιχεία πυρηνικών καυσίμων, τα οποία αναφέρονται στην κλάση 84.59 και παράγονται από μη καταγόμενο εμπλουτισμένο στην Κοινότητα ουράνιο, δεν πληρούν προς το παρόν τις βασικές απαιτήσεις των κανόνων καταγωγής που εφαρμόζονται στα εμπορεύματα του κεφαλαίου 84 και ούτε προβλέπεται ότι θα τις πληρούν στο εγγύς μέλλον, καθίσταται αναγκαία η περαιτέρω επέκταση της ισχύος των παρεκκλίσεων για ορισμένο χρονικό διάστημα-

ότι οι συμβάσεις, στη βιομηχανία πυρηνικών καυσίμων, ισχύουν για μακρές χρονικές περιόδους- ότι η έναρξη της ισχύος των συμβάσεων αυτών προηγείται σημαντικά της ενάρξεως των προμηθειών και ότι ενδείκνυται να παρασχεθεί νομική διασφάλιση υπ' αυτές τις συνθήκες- ότι, συνεπώς, είναι αναγκαίο να επεκταθεί η ισχύς της παρεκκλίσεως καλύπτοντας τις περιόδους αυτές,

ΑΠΟΦΑΣΙΖΕΙ:

Άρθρο 1

Στον πίνακα Α που προσαρτάται στο πρωτόκολλο αριθ. 3, ως αυτό έχει υπό την παρούσα μορφή του, η ακόλουθη υποσημείωση αντικαθιστά την υποσημείωση που αναφέρεται στην κλάση 84.59:

"Οι διατάξεις αυτές δεν θα ισχύουν για τα στοιχεία καυσίμων της κλάσεως 84.59 έως τις 31 Δεκεμβρίου 1988."

Άρθρο 2

Η παρούσα απόφαση τίθεται σε ισχύ την 1η Οκτωβρίου 1982.

Έγινε στις Βρυξέλλες, στις 7 Σεπτεμβρίου 1982.

Για τη Μικτή Επιτροπή

Ο Πρόεδρος

Pierre DUCHATEAU